Ці вось іншая ілюстрацыя пра рознасць густаў ды захапленняў. У амфітэатрыку на чале з фалькларыстам з Любані Сяргеем Выскваркам ці не да ранішніх промняў граў гармонік і шліфавалася танцорамі падлога. А паблізу, на адкрытай пляцоўцы мясцовага рэстарана з гэткім жа імпэтам ужываліся напоі, кардынальна адрозныя ад квасу і сітро. Пасля паркавых танцаў застаўся радасны ўспамін, пасля рэстаранных баляванняў — горы смецця і пустога посуду на летніх століках і побач з імі. Так што “Берагіня” — для абраных. І нічога тут пакуль не зробіш.